《试院中闻初平别头预上舍选作诗二章以贻之 其一》
宋代·华镇

拂晓文闱报捷音，传家始见胜籯金。不随门户炎凉异，须识胶庠德泽深。

日月光华今际会，岁时风物莫侵寻。欲知报称君亲处，惟有忠嘉一片心。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。